༈ །།དཔལ་ས་སྐྱ་པ་སྔགས་འཆང་ངག་དབང་ཀུན་དགའ་དབང་རྒྱལ་དང་། ཆོས་རྒྱལ་མཐུ་སྟོབས་དབང་པོ་སྐུ་མཆེད་ཀྱི་དགོངས་རྫོགས་དངུལ་གདུང་གསར་བཞེངས་ཀྱི་གཟུངས་བཞུགས་དཀར་ཆག་བཞུགས། །
བླ་མ་དམ་པ་ཐམས་ཅད་ཀྱིས་དངོས་གྲུབ་ཐམས་ཅད་སྩལ་དུ་གསོལ།་་་་་
སརྦ་སངྒུ་ར་ཝཿསརྦ་སིདྡྷིམྨེ་པྲ་ཡཙྪ། བསྟན་པའི་གསལ་བྱེད་སྔགས་འཆང་ཆོས་རྗེ་དང་། །གང་གི་རྒྱལ་ཚབ་འཇམ་དབྱངས་སྐུ་མཆེད་ཞབས། །རྒྱལ་བ་མུས་པ་ཆེན་པོར་གུས་བཏུད་ནས། །རྟེན་མཆོག་གསར་བཞེངས་གཟུངས་བཞུགས་དཀར་ཆག་བྲི། །དེ་ལ་འདིར་མྱོས་ལྡན་ཞེས་གྲགས་ས་མོ་ཡོས་ཀྱི་ལོ། ལྷ་མིའི་འདྲེན་པ་དཔལ་ལྡན་ས་སྐྱ་པ་སྔགས་འཆང་ངག་དབང་ཀུན་དགའ་དབང་རྒྱལ་གྱི་ནང་རྟེན་དུ་དངུལ་གདུང་རིན་པོ་ཆེ་ཕལ་ཐོག་ལྷག་ཙམ་དང་། བསྟན་པའི་སྦྱིན་བདག་ཆེན་པོ་ཆོས་རྒྱལ་བསོད་ནམས་མཐུ་སྟོབས་དབང་པོ་སྡེའི་དགོངས་རྫོགས་སུ་གོང་གི་དངུལ་གདུང་ལས་ཅུང་ཆུང་བའི་གདུང་རྟེན་ངོ་མཚར་ཅན། ཡང་བདག་པོ་ཕུན་ཚོགས་བསོད་ནམས་ལྷུན་གྲུབ་སྐུ་མཆེད་ཀྱི་དགོངས་རྫོགས་སུ་དམིགས་པའི་གདུང་རྟེན་ཁྱད་པར་ཅན་གཅིག་རྣམས་གསར་དུ་བཞེངས་པའི་སོ་སོའི་གཟུངས་བཞུགས་ཀྱི་བཞུགས་ཚུལ་ལ། སེམས་དཔའ་ཆེན་པོ་སྔགས་འཆང་ངག་དབང་ཀུན་དགའ་དབང་རྒྱལ་གྱི་ནང་རྟེན་དངུལ་གདུང་རིན་པོ་ཆེའི་གཟུངས་བཞུགས་ཀྱི་གཙོ་བོ་ལ་གཙོ་གཅེན་རིན་པོ་ཆེ་དེ་ཉིད་ཀྱི་གདུང་རུས་ཐམས་ཅད་མཆོད་རྟེན་བརྒྱ་རྩ་མ་དང་། སློབ་དཔོན་པདྨ་འབྱུང་གནས་ཀྱི་སྐུ་དང་། འཇམ་པའི་དབྱངས་ཀྱི་སྐུ། ཚེ་དཔག་མེད་ཀྱི་སྐུ་འབའ་ཞིག་སྤར་དུ་བཏབ་པ་ལ་ན་བཟའ་གསེར་དངུལ་གསོལ་བ་དང་། གཟུངས་གཞན་ཚ་ཚང་དང་བཅས་པས་སྐུའི་ནང་ཐམས་ཅད་གོ་མཚམས་མེད་པར་གཏམས་ནས་བཞུགས་པའི་ཡབ་རྗེ་སྦས་པའི་སངས་རྒྱས་སྔགས་འཆང་གྲགས་པའི་མཚན་ཅན་གྱི་གསེར་སྐུ་རྐང་གང་ལྷག་ཙམ་པ་ཞིག་དངུལ་གྱི་སྒོ་ཁྱིམ་དུ་ཀུན་གྱི་མངོན་གྱུར་དུ་བཞུགས་ཤིང་། ཆོས་རྒྱལ་ཆེན་པོ་བསོད་ནམས་མཐུ་སྟོབས་དབང་པོ་སྡེའི་ནང་རྟེན་གྱི་སྒོ་ཁྱིམ་དུ་སྔོན་སྔགས་འཆང་ཆེན་པོའི་དགོངས་རྫོགས་ཀྱི་རྟེན་བཞེངས་སྐབས་སུ་བཟོ་ཕུད་དུ་བཞེངས་པའི་སྔགས་འཆང་ཉིད་ཀྱི་སྐུ་རྐང་གང་ཙམ་པ་འཇམ་པའི་དབྱངས་དབང་པོའི་མཚན་ཅན་སྐུ་མཆེད་ཀྱིས་གཟུངས་བཞུགས་ཕྱག་ནས་མཛད་པའི་བྱིན་རླབས་ཀྱི་གཟི་འོད་འབར་བ་ཉིད་བཞུགས་སུ་གསོལ་ཞིང་། བདག་པོ་ཕུན་ཚོགས་བསོད་ནམས་ལྷུན་གྲུབ་སྐུ་མཆེད་ཀྱི་གདུང་རྟེན་གྱི་སྒོ་ཁྱིམ་དུ་རྒྱལ་བ་བྱམས་པའི་སྐུ་བོད་ལི་རྙིང་མ་སྔགས་འཆང་ཆེན་པོ་ཡབ་སྲས་ཀྱི་གཟིམ་ཆུང་མཆོད་བཤོམ་གྱི་རྟེན་གྲལ་ལ་བཞུགས་པའི་བྱིན་རླབས་ཅན་དེ་ཉིད་བཞུགས་ཤིང་། གཞན་ཡང་ཀྱེ་རྡོར་ལྷ་དགུའི་བུམ་སྐུ་རྒྱ་གར་མ་ངོ་མཚར་བཟོ་ཁྱད་ཅན་གཅིག སློབ་དཔོན་པདྨ། སྔགས་འཆང་ཆེན་པོ། བླ་མ་དཔལ་ལྡན་ཚུལ་ཁྲིམས་སོགས་བླ་མའི་སྐུ་དུ་མ་དང་། ཐུབ་པ། སྨན་བླ། སྤྱན་རས་གཟིགས། ཕྱག་རྡོར། བྱམས་པ། ཛམྦྷ་ལ། མཆོད་རྟེན་རྒྱ་གར་མ་མང་བ། རྣམ་རྒྱལ་སྐུ་སོགས་གསེར་སྐུ་དང་ལི་མའི་རིགས་ཆེ་ཆུང་འདྲེས་པ་བཞི་བཅུ་ཞེ་གསུམ། ཀྱེ་རྡོར་རྩ་རྒྱུད། བདེ་མཆོག་རྩ་བཤད། དུས་འཁོར་བསྡུས་རྒྱུད། རིག་པ་མཆོག་གི་རྒྱུད། དཔལ་མཆོག་དང་པོ། མཁའ་འགྲོ་རྒྱ་མཚོ། དེ་ཁོ་ན་ཉིད་བསྡུས་པ། ཐམས་ཅད་གསང་བ། རྡོ་རྗེ་རྣམ་འཇོམས་སོགས་གཟུངས་བསྡུས་པོ་ཏི་ཆེ་བ། དོན་ཞགས་ཆོ་ག་ཞིབ་མོ། སྤྱན་རས་གཟིགས་ཀྱི་རྒྱུད། གཤིན་རྗེ་གཤེད་ཀྱི་འཁོར་ལོ་ལས་ཐམས་ཅད་གྲུབ་པ། ཁམས་གསུམ་རྣམ་རྒྱལ་གྱི་རྒྱུད། སངས་རྒྱས་ཀྱི་མཚན་ལྔ་སྟོང་བཞི་བརྒྱ་པ། ཤེར་ཕྱིན་ཚུལ་བརྒྱ་ལྔ་བཅུ་པ། བརྒྱད་སྟོང་པ། མདོ་སྡུད་པ། གསེར་འོད་དམ་ཆེན། བདེ་མཆོག་སྐོར་གྱི་རྒྱ་གཞུང་མང་པོ་སོགས་མདོ་སྔགས་ཀྱི་གསུང་རབ་པོ་ཏི་ཉི་ཤུ་རྩ་གྲངས་ཤིག་བཞུགས་ཤིང་། བྲིས་ཐང་བྱིན་རླབས་ཅན་བཞུགས་པ་ལ། རྗེ་ས་ཆེན་ཡབ་སྲས་ཞལ་སྤྲོད་ལ་ལམ་འབྲས་བརྒྱུད་པ། གུར་མགོན་སོགས་འདོད་ལྷས་བསྐོར་བ། སྒོ་རུམ་སྒམ་ནག་ནས་སྤྱན་དྲངས་པ་རྗེ་བཙུན་སྐུ་མཆེད་ཀྱི་ཕྱག་ནས་བཞུགས་ངེས་པ་ན་བཟའ་དུ་མ་དང་བཅས་པ་གཅིག་དང་། སློབ་དཔོན་བསོད་ནམས་རྩེ་མོའི་ཐུགས་དམ་འཁྲུལ་མེད་བདེ་མཆོག་གི་བྲིས་ཐང་ཆེ་བ་གཅིག་བཞུགས་ཤིང་། གཞན་ཡང་སངས་རྒྱས་ཀྱི་འཕེལ་གདུང་རེ་རེ། བླ་མ་གོང་མའི་གདུང་རུས། གདུང་ཚ། ན་བཟའ། དབུ་ལོ་སོགས་ཀྱི་བྱིན་རླབས་འཛོམ་པའི་ཐུམ་བུ། དབུ་གཟུངས། བར་གཟུངས། པད་གཟུངས་རྣམས་བཞུགས་ཆེ་བ་ཆ་ཚང་རེ་གནོད་སྦྱིན་འཁོར་ལོའི་བར་དུ་བཞུགས་པ་ལ་ངེད་རང་རྡོ་རྗེ་འཛིན་པ་དཔོན་སློབ་བཅུ་ཕྲག་གཉིས་ལྷག་ཙམ་གྱིས་རབ་ཏུ་གནས་པ་ཚུལ་བཞིན་དུ་བགྱིས་པས། འགྲོ་བ་ལྷ་མི་ཀུན་གྱི་བསོད་ནམས་ཀྱི་ཞིང་དམ་པར་བཀྲ་ཤིས་དང་དགེ་ལེགས་ཀྱི་དཔལ་འབར་བར་བཞུགས་པ་ལགས། འདིར་སྨྲས་པ། ལེགས་བྱས་འདིའི་མཚོན་དུས་གསུམ་དགེ་བའི་མཐུས། །བདག་ཅག་དཔོན་སློབ་རྣམས་ཀྱི་འདི་ཕྱིའི་དོན། །ཡིད་བཞིན་འགྲུབ་ནས་སྲིད་པ་ཇི་སྲིད་པར། །སྔགས་འཆང་ཡབ་སྲས་བསྟན་པ་རྒྱས་བྱེད་ཤོག །ཧིསྟ་སུ་ཁཤྩ་ཀཱ་ར་བུདྡྷ་དེ་ཤ་བིསྟ་ར་བྷ་ཝ་སརྦ་སིདྡྷ་མྨེ་པྲ་ཡཙྪནྟུ།
་་་་་ཕན་པ་ཡང་དག་པའི་འབྱུང་གནས་སངས་རྒྱས་ཀྱི་བསྟན་པ་རྣམ་པར་རྒྱས་པར་མཛོད། དངོས་གྲུབ་ཐམས་ཅད་བདག་ལ་རབ་ཏུ་སྩལ་དུ་གསོལ།
སརྦ་མངྒ་ལཾ།།
་་་་་ཐམས་ཅད་བཀྲ་ཤིས